169 หุ้นใน SAA Consensus
ปีนี้ผ่านไปไม่ถึง 2 เดือน ดัชนีหุ้นไทยก็ทะยานพรวดเดียวประมาณ 140 จุด หรือ 10% เศษ ขึ้นแตะระดับ 1,540
22 ก.พ. 2556

ปีนี้ผ่านไปไม่ถึง 2 เดือน ดัชนีหุ้นไทยก็ทะยานพรวดเดียวประมาณ 140 จุด หรือ 10% เศษ ขึ้นแตะระดับ 1,540 
หุ้นใหญ่ใน SET50 หรือไปถึง SET100 ตัวแรกนั้น คงไม่สร้างความเป็นห่วงให้ผู้เกี่ยวข้องมากนัก เพราะส่วนใหญ่มีพื้นฐานข้อมูลการวิเคราะห์ยืนยันความน่าสนใจในการลงทุนจากนักวิเคราะห์ด้านปัจจัยพื้นฐาน แต่บรรดาหุ้นเล็กจนถึงขนาดกลางบางรายนั้นในช่วงเดือนหลังๆ ติดเทอร์โบเร่งความเร็วในการพุ่งขึ้น พร้อมกับมีมูลค่าการซื้อขายเปลี่ยนมือกันชุลมุน
โดยเฉพาะหุ้นที่เพิ่งขึ้นตลาดหลายบริษัทเพิ่งกระจายหุ้นแป๊บเดียวจริงๆ ราคากลับพุ่งเป็น 100% ซึ่งไม่ใช่ปรากฏการณ์ที่เกิดเป็นปกติ และไม่น่าจะเกิดจากการตั้งราคาต่ำกว่ามูลค่ามากๆ โดยความตั้งใจ แต่น่าจะเป็นเพราะบรรยากาศความมั่นใจทำให้นักลงทุนพุ่งเข้าเก็งกำไรหุ้นเล็กถึงกลางในยามที่ตลาดหุ้นคึกคักสุดขีดเท่านั้น
นักลงทุนไทยที่เข้าตะลุมบอนหุ้นเล็กถึงกลาง ส่วนใหญ่แล้วก็ไม่รู้หรือไม่ได้เห็นข้อมูลการวิเคราะห์ประเมินมูลค่าทางปัจจัยพื้นฐานอย่างจริงจัง เนื่องจากบริษัทหลักทรัพย์ที่ใช้บริการอยู่นั้น ก็มีทีมวิเคราะห์ทางปัจจัยพื้นฐานไม่มากนัก จึงวิเคราะห์เจาะลึกหุ้นได้เพียง 6080 บริษัท จะมีแค่ไม่กี่บริษัทหลักทรัพย์ที่มีบทวิเคราะห์ได้เกิน 100 บริษัท
หุ้นในตลาด ขณะนี้มีเกือบ 600 บริษัท จึงคิดเป็นสัดส่วนบทวิเคราะห์ที่ บล.สามารถทำให้ลูกค้าได้เพียงนิดเดียว
SAA Consensus ช่วยได้
จากความร่วมมือกันของสมาชิกสมาคมนักวิเคราะห์ฯ ตั้งแต่เมื่อ 8 ปีก่อน จึงรวบรวมบทวิเคราะห์กำไรและมูลค่าหุ้นภายใต้ชื่อ SAA Consensus (SAA ย่อจาก Securities Analysts Association) มานำเสนอให้ผู้ลงทุนได้ดูฟรีทางเว็บไซต์ รวมกันได้ ประมาณ 169 หุ้น โดยมีสมาคมฯ เป็นผู้ระดมความคิดพัฒนารูปแบบการนำเสนอ และได้รับการสนับสนุนการเขียนโปรแกรมจากทีม Settrade ของตลาดฯ
นักลงทุน นักข่าว และผู้บริหารการลงทุนที่อยู่ในตลาดมานานส่วนใหญ่จะรู้จักข้อมูลใน SAA Consensus เป็นอย่างดี แต่ใน 23 ปีที่ผ่านมา มีผู้ลงทุนหน้าใหม่จำนวนมาก จึงอาจยังไม่ทราบว่ามีข้อมูลดีๆ เหล่านี้ให้ใช้ประกอบการตัดสินใจ ซึ่งน่าจะดีกว่าการหลับตาแทงหุ้นเก็งกำไร
การเข้าดูข้อมูลประมาณ 169 หุ้นนี้ สามารถเข้าทางเว็บไซต์ 2 แห่ง คือ www.saathai.org ของสมาคมนักวิเคราะห์ฯ หรือทาง www.settrade.com
แน่นอนว่าผมก็อยากให้เข้าผ่านทางเว็บสมาคมฯ เพื่อจะได้เห็นข่าวกิจกรรมที่น่าสนใจของสมาคมฯ ด้วย และมองหาคำว่า “SAA Consensus” ได้โดยง่าย อยู่ทางด้านขวา เลื่อนหน้าลงมาเล็กน้อย
นักลงทุนสามารถใส่ชื่อย่อหุ้น ในกรอบ “ใส่ชื่อย่อหุ้น” เมื่อกดคลิกที่คำว่า “Go” ข้อมูลของหุ้นบริษัทที่ท่านสนใจก็ไหลพรวดออกมาโชว์ให้เห็นว่าสำนักไหนประมาณการเท่าไร
ผมลองไล่ดูชื่อหุ้นที่มีมูลค่าซื้อขายเยอะๆ ช่วงนี้ส่วนใหญ่ก็จะมีผลวิเคราะห์มูลค่าอยู่ใน SAA Consensus ส่วนหุ้นที่เคยตะลุมบอนกันจนติดบัญชี Cash Balance เท่าที่ผมดูรายชื่อก็อาจจะมีบทวิเคราะห์อยู่สัก 1 ใน 3 เท่านั้น
รอสักนิด ข้อมูลน่าจะมากขึ้น
ทางสมาคมฯ ได้ดำเนินการหลายๆ เรื่องที่น่าจะมีผลให้เกิดข้อมูลการวิเคราะห์ รวมไปถึงการส่งมาทาง SAA Consensus ให้นักลงทุนได้ดูในวงกว้างขึ้น สิ่งที่ทำไป ได้แก่
1.การจัดหลักสูตรพัฒนาบรรดาผู้ช่วยนักวิเคราะห์ให้เรียนรู้ในหลักสูตรนักวิเคราะห์หลักทรัพย์ที่มีคุณภาพ (เชิงปฏิบัติการ) 31 ชั่วโมง บวกการส่งบทวิเคราะห์และทำ Presentation เพื่อให้ผู้ทรงคุณวุฒิด้านวิเคราะห์ให้คำแนะนำ รุ่นแรกเรียนจบไปแล้ว 57 คน เมื่อปลายปี 2555
รุ่นต่อไปคาดว่าจะเปิดรับบุคคลทั่วไปที่อยากมาเป็นนักวิเคราะห์ประมาณ พ.ค. 2556 (ใครสนใจเรียนเตรียมฟังข่าวจากสมาคมนักวิเคราะห์นะครับ)
2.เมื่อสัปดาห์ก่อนสมาคมฯ เพิ่งทุ่มงบ 2 แสนบาท จัดเลี้ยงขอบคุณบรรดานักวิเคราะห์ผู้ร่วมส่งข้อมูล SAA Consensus รวมถึงส่ง SAA Survey และการระดมความคิดทำงานร่วมกับสมาคมฯ อีก 23 เรื่อง
เรามีการมอบของขวัญรางวัลให้ผู้ที่สนับสนุนดีเด่น 20 สำนักวิจัย รวมทั้งรางวัลจัดทำผลวิเคราะห์หุ้นลงใน SAA Consensus มากที่สุด ซึ่งก็คือ เอเซีย พลัส
นอกจากนั้น ได้ขอความร่วมมือจากนักวิเคราะห์ให้ Update ตัวเลขการวิเคราะห์โดยเร็ว และทบทวนตัวเลขทุกๆ เดือนเพื่อให้มีข้อมูลมากที่สุดให้นักลงทุนดู
ขอให้โชคดี พบกันใหม่เดือนหน้าครับ